Ақалақь Аҟәа иаартын XV Аспартакиада ашколхәыҷқәа рыбжьара
Цәыббра 18 Ахақәиҭра ашҭаҿы иаартын XV-тәи Аспартакиада Аҟәа ақалақь ашкол хәыҷқәа рыбжьара. Аартра мҩаҧган Аҧсны аҳәынҭқарра абираҟ аҵаҟа, иарҳәан Агимн. Аспартиакиада аартра инеит Аҟәа ақалақь ахадара ахаҭарнакцәа, арҵаҩцәа, ашколқәа реиҳабцәа, ажурналистцәа. Ирыдылныҳәаларц дықәгылеит Аҟәа ахада ихаҭыҧуаҩ, Аҵара аусбарҭа аиҳабы Лиудмила Адлеиба. Уи лықәгылараҿы иазгәалҭеит Аспартакиада раҧхьаӡатәи шьаҿаны ишыҟоу аспорт ду ахь. Ирзеиӷьалшьеит аманшәалареи, аиааирақәеи. Иара убас Аспартакиада алахәцәа рахь лхы рханы дцәажәеит Аспартакиада амҩаҧгаҩ, Аҵара аусбарҭа аспециалист хада Т.В. Емхаа. Лара лажәақәа рыла, Аспартакиада иаҵанакуеит жәаба рҟынӡа спорт хкқәа: анапылампыл, ашьапылампыл, аиқәҧара, амҵәышәмпыл, атеннис, ашахмат, ашашка, иласу атлетика. Ахәыҷқәа гәаҳәара дула рҽазыҟарҵоит амилаҭ хәмарра хкқәа рзын.
Аспартакиада актәи амш иалахәын Аҟәа ақалақь ашколқәа зегьы. Уи ахырқәшараан иазгәаҭан иаҳа зхы бзианы иаазырҧшыз ашколқәа:
1-тәи аҭыҧ - 5-тәи абжьаратә школ,
2-тәи аҭыҧ 10 - тәи Ашьхарыуаа абжьаратә рышкол,
3-тәи аҭыҧ - 12 - тәи абжьаратә школ.
Аҵаҩцәа реицлабрақәа мҩаҧгалахоит ашықәс аҩныҵҟа.